Verrassing-vierling nog lank in hospitaalBradley, Daniel, Gabriel en Harvey Emery. Maroela Media het vroeër berig die babas het hul parapleeg-ma, Chantel Emery, op 28 Junie verras toe drie van hulle onverwags by die huis gebore is. Chantel en haar man, Robert, het ŉ drieling verwag en was verbaas toe ŉ vierde baba later in die hospitaal sy opwagting gemaak het. Die vier seuntjies is op 27 weke gebore, baie vroeër as hul verwagte datum van 22 September. “Hulle lyk al soveel beter, maar ek en Chantel mag dalk bevooroordeeld wees omdat hulle ons kinders is,” het Robert Dinsdag geskerts. “Hulle drink al melk en baie van die druppe is al verwyder. Hulle sal seker nog twee en ŉ half maande in die hospitaal wees omdat hulle so vroeg gebore is.” Die voetafdrukke van die Emery-vierling. Die egpaar het ten tyde van die vierling se geboorte nog nie op name vir hul nuwe kroos besluit nie, maar het hulle nou Bradley, Daniel, Gabriel en Harvey gedoop. Die kleingoed het met hul geboorte onderskeidelik 825 g, 805 g, 1 kg en 1,1 kg geweeg. Chantel is Dinsdag uit die hospitaal ontslaan en sterk tans by die huis aan. “Sy het nog ŉ bietjie pyn, maar dit gaan baie goed met haar. Ons gaan kuier elke dag vir die vierling in die hospitaal,” het Robert gesê. Die vierling is Chantel se tweede swangerskap nadat die egpaar hul eersteling in 2012 verwelkom het. Robert het ook nog ŉ seun en twee dogters.